**Kravde kursendring i vindkraftsaker i møte med NVE**

Ordførarane i Gulen og Høyanger seier saman med fire andre ordførarar «nok er nok» i vindkraftsaker etter ei møte med NVE fredag . Dei krev at plan- og bygningslova vert nytta til arealforvaltning også i vindkraftsaker.

* [Vilde Grimelid Oppedal](https://www.porten.no/forfattere/273570)
* 19. Jun 2020 - 15:00
  + [Facebook 20](https://www.facebook.com/sharer/sharer.php?u=https%3A%2F%2Fwww.porten.no%2Fartiklar%2Fkravde-kursendring-i-vindkraftsaker-i-mote-med-nve-br%2F494603)
  + [Twitter](https://twitter.com/intent/tweet?text=Kravde%20kursendring%20i%20vindkraftsaker%20i%20m%C3%B8te%20med%20NVE&url=https%3A%2F%2Fwww.porten.no%2Fartiklar%2Fkravde-kursendring-i-vindkraftsaker-i-mote-med-nve-br%2F494603)

**Gulen/Høyanger:**Ordførarane i Gulen, Høyanger hadde i dag eit møte med Noregs vassdrags- og energidirektorat (NVE) saman med ordførarane i Tysvær, Lyngdal, Karmøy og Aure, skriv dei seks ordførarane i ei felles pressemelding.

Føremålet med møte var å formidle erfaringane kommunane har med vindkraft på land.

– Vi meiner det er viktig å gje klare tilbakemeldingar om korleis kommunane opplever politikken som vert ført i dag, står det i pressemeldinga.

**– NVE har føreselege enkelte betringar i høve dagens konsesjonsprosess, men vår klare melding er at det må meir djuptgående endringar til i forholdet mellom NVE og kommunane for å få tilbake tillit mellom partane, skriv ordførarane.**

* **Les òg:**[**Demonstrerte mot vindkraft: – Naturen er ikkje til sals og me gir oss ikkje**](https://www.porten.no/artiklar/demonstrerte-mot-vindkraft-naturen-er-ikkje-til-sals-og-me-gir-oss-ikkje/494270)

**Dårlege erfaringar**

Dei seks kommunane har alle hatt dårlege erfaringar kring vindkraftprosessane. Blant anna at utbyggjar ikkje respekterer kommunale vedtak, men går rett til grunneigarar for å sikre seg areal, utan å involvere kommunen.

I tillegg vert tiltak planlagde på bakgrunn av utdaterte og mangelfulle konsekvensutgreiingar, sprengingsarbeid vert gjort midt i hekketida til hubro og kongeørn – mot det planverket seier, og om kommunane vel å bruke retten dei har til å nekte å dispensere frå kommunale planar, svarer NVE med bruk av statleg plan, står det i pressemeldinga.

Ordførarane erfarer også at NVE jobbar aktivt mot at kommunane skal bruke sitt lovmessige mynde etter ureiningslova.

**– Dette er berre nokre av døma vi har erfart. Når vi protesterer, opplever vi at vi ikkje vert høyrde. Situasjonen er svært alvorleg, skriv ordførarane.**

**– Vi sa klart frå til NVE om at dagens politikk gjev store utfordringar knytt til aksept og tillit til dei viktige avgjerdene som NVE står ansvarleg for, legg dei til.**

**– Nok er nok**

Dei seks ordførarane viser til at også i energipolitikken må omsyn vegast mot kvarandre på ein måte folk forstår, aksepterer og stolar på, der alle som vil skal få eit reelt høve til å bidra i prosessane.

**– Fagfolk skal bidra, men det er lokale, valde politikarar som må ta avgjerdene som ligg til grunn for konsesjonsprosessen, skriv ordførarane.**

I dag er det NVE som gjev konsesjon etter energilova utan at kommunane er involverte i prosessen.

– Kommunen er redusert til ein høyringspart og konsekvensane av dette ser vi no, i form av mange konfliktsaker, seier ordførarane.

**– Nok er nok. Tillit til avgjerder og lokalt folkestyre kan ikkje undergravast på denne måten, legg dei til.**

Dei ber om at konsesjonshandsaminga kjem etter at arealbruken er avklart av kommunane.

**– Det plan- og bygningslova som må brukast til arealavklaringar, ikkje energilova, seier ordførarane.**

* **Les òg:**[**Fylkesmann seier nei til vindmålar i Høyanger-fjella**](https://www.porten.no/artiklar/fylkesmann-seier-nei-til-vindmaler-i-hoyanger-fjella/494061)

**Krev kursendring**

Dei seks ordførarane seier dei reagerer negativt på at det ikkje ligg føre forslag om lovendring kring arealbruken i forslaga om vindkraft regjeringa har komme med.

**– Vi vil kreve at Stortinget no skiftar spor i vindkraftforvaltninga og ikkje kjem med kosmetiske endringar innanfor eksisterande lovverk.**

Dei vil følgje opp stortingspolitikarane i opposisjonspartia, som har synt støtte til til at plan- og bygningslova vert nytta i desse sakene.